  Анжелика Тихонова корреспондент 11-тӥ оштолэзе, Концлагерьёсын быремъёсты буре ваён нуналэ, Ижкарын Калыкъёслэн эшъяськон юртазы «Записки Освенцима» спектакль возьматозы. Со сярысь ивортодэтъя «Удмуртия» агентстволэн корреспондентэзлы спектакльысь валтӥсь ролез шудӥсь, «Школа юных лётчиков» центрысь ватсаса тодон-валан сётонъя дышетӥсь Наталья Клабукова вераз. Солэн кылъёсызъя, спектакль бордын ужан возьматӥз, макем ӧжыт тодо вылэм туала улӥсьёс концлагерьёс, отын курадӟытэм муртъёс сярысь.  Куке ми сое кутскимы лэсьтыны, малпаны, куке Дима со бордын ужаны кутскиз (ми собере итӥським ини) - нырысь секыт вал. Нылпиослы но, мыным но секыт вал <…> Ми со сярысь ум тодӥське вал номыр но. Нош куке ми киноос учкыны кутскимы, лыдӟиськыны, Дима куке милемлы валэкъяз, кызьы астэ возёно, кыӵе югдурын соку адямиос уло вал, сое нырысь ик секыт малпаны, пыӵатыны вал. Эшшо ик куке сое возьматоно на Наталья Клабукова, «Записки Освенцима» спектакльын валтӥсь ролез шудӥсь   Спектаклез «Апрель» театр-мастерскойлэн кивалтӥсез Дмитрий Евдокимов малпаз но пуктӥз. Со ачиз но спектакльын шудэ – Йозеф Менгеле эмъясез. Мукет рольёсты «Апрель» театре ветлӥсь 14 аресысен пиналъёс быдэсто.  Образъёсмы милям обезличены, милям нимъёсмы но ӧвӧл, кызьы лагерьёсын вал, номеръёс гинэ. Нимъёс ӧвӧл, национальность ӧвӧл – тон нокин. Тынад гожмо дӥсед гинэ вань, беретэд, пыдад кыӵе ке но ката, ми воксё но гольык пыд шудӥськом сое, - со сяна номырид ӧвӧл. Азьлоез но, вуоноез но Наталья Клабукова, валтӥсь ролез шудӥсь, «Школа юных лётчиков» военно-патриотической центрысь ватсаса тодон-валан сётонъя дышетӥсь   Удмуртиысь Калыкъёслэн эшъяськон юртазы возьматонъёс 14 час 30 минутэ но 15 час 30 минутэ ортчозы.  Спектаклез нырысьсэ 2017-тӥ арын 27-тӥ толшоре возьматӥзы вал. Наталья Клабукова верамъя, соос та спектаклен пӧртэм фестивальёсы но ужрадъёсы ог 20 пол потазы ини. Глазкаре, Вотка ёросэ, Увае вуылӥзы, со сяна, трос пол Ижкарын, Удмуртиысь Калыкъёслэн эшъяськон юртазы возьматъязы. Туннэ нуналлы спектакль кӧня ке данъетъёсын пусъемын: Театр коллективъёслэн «Театр но нылпиос» огъяросси конкурсазы элькун люкетаз III инты басьтӥз, «Театральная осень» элькун-фестиваль конкурсын I луиз, со сяна, «Устоез режиссура» диплом утӥз. Спектакль Удмуртиысь Йӧскалык политикая министерство юрттэм улсын радъяськись «Урок памяти – Урок Холокоста» ӵектосэ пыриське.  Тегъёс: Мерлык Лулчеберет Ижкар Театр Удмуртия Калыкъёслэнэшъяськонюртсы БыдӟымАтыкайож  